Source: https://www.kaypahoito.fi/nix00963
Timestamp: 2019-08-23 02:19:52+00:00
Document Index: 13129698

Matched Legal Cases: ['HD\n', 'kko ', 'HD ', 'HD ', 'HD ', 'HD ', 'HD ']

Toiminnanohjauksen ongelmat ja ADHD
Vesa Närhi ja Maarit Virta
ADHD-oireisilla henkilöillä on usein vaikeuksia toiminnanohjauksessa.
Toiminnanohjauksella tarkoitetaan psyykkisiä prosesseja, joiden avulla yksilö pystyy toimimaan päämääräsuuntautuneesti tilanteen vaatimusten mukaisesti.
Toiminnanohjaus on neuropsykologinen yläkäsite, jonka piiriin katsotaan kuuluvan muun muassa kyky jäsentää tilanteita, tehdä suunnitelmia, toimia suunnitelmien mukaisesti, muuttaa toimintaa tarvittaessa, ehkäistä tehtävän kannalta häiritseviä impulsseja sekä usein myös työmuisti «Denckla MB. Measurement of executive function. Kir...»1, «Andrewes D. Neuropsychology. From theory to practi...»2.
Toiminnanohjaus liitetään ensisijaisesti aivojen etuotsalohkojen, frontosubkortikaalisten piirien ja toiminnanohjausverkostojen toimintaan «Andrewes D. Neuropsychology. From theory to practi...»2, «Seeley WW, Menon V, Schatzberg AF ym. Dissociable ...»3.
Muista psykologian teorioista peräisin olevia, sisällöllisesti läheisiä käsitteitä ovat muun muassa metakognitiot ja itsesäätely.
Toiminnanohjauksen taitojen mittaamiseksi on kehitetty useita testejä.
Testien avulla saadaan arvokasta tietoa henkilön toimintakyvystä, mutta usein niiden ja käyttäytymisessä esiintyvien ongelmien välillä on vain heikko korrelaatio «Mahone EM, Cirino PT, Cutting LE ym. Validity of t...»4, «Muir-Broaddus JE, Rosenstein LD, Medina DE ym. Neu...»5. Toiminnanohjauksen taitojen arviointi testeillä tutkimustilanteessa on vaikeaa.
Kognitiivisesti hyvätasoisella henkilöllä ei testeillä välttämättä saada vaikeuksia esille, vaikka arjessa, työssä tai opiskelussa toiminnanohjauksen vaikeudet ovat selviä.
Lapsen toiminnanohjauksen taitojen arvioinnissa on syytä painottaa lapsen vanhemmilta ja opettajilta saatavia tietoja lapsen suoriutumisesta jokapäiväisissä tilanteissa. Haastattelun ohella tietoja voi hankkia myös käyttämällä strukturoituja kyselylomakkeita (esim. KESKY «Klenberg L, Jämsä S, Häyrinen T ym. The Attention ...»6).
Aikuisten kohdalla painotetaan henkilön omaa sekä läheisten haastattelua. Tietoa voidaan kerätä myös käyttämällä kyselylomakkeita (ADHD-kysely Adult ADHD Self-Report Scale (ASRS) «ADHD-kysely Adult ADHD Self-Report Scale (ASRS)»1, ADHD-kyselylomakkeet WURS, BADDS ja BRIEF-A aikuisilla «ADHD-kyselylomakkeet WURS, BADDS ja BRIEF-A aikuisilla»2 sekä Diagnostiset haastattelut aikuisten ADHD:ssa «Diagnostiset haastattelut aikuisten ADHD:ssa»3).
Denckla MB. Measurement of executive function. Kirjassa: Frames of reference for the assessment of learning disabilities. Lyon GR (toim.) 3. painos. Paul H. Brookes Publishing: Baltimore 2000
Andrewes D. Neuropsychology. From theory to practice. 2. painos. Taylor & Francis: New York 2016
Seeley WW, Menon V, Schatzberg AF ym. Dissociable intrinsic connectivity networks for salience processing and executive control. J Neurosci 2007;27:2349-56 «PMID: 17329432»PubMed
Mahone EM, Cirino PT, Cutting LE ym. Validity of the behavior rating inventory of executive function in children with ADHD and/or Tourette syndrome. Arch Clin Neuropsychol 2002;17:643-62 «PMID: 14591848»PubMed
Muir-Broaddus JE, Rosenstein LD, Medina DE ym. Neuropsychological test performance of children with ADHD relative to test norms and parent behavioral ratings. Arch Clin Neuropsychol 2002;17:671-89 «PMID: 14591850»PubMed
Klenberg L, Jämsä S, Häyrinen T ym. The Attention and Executive Function Rating Inventory (ATTEX): Psychometric properties and clinical utility in diagnosing ADHD subtypes. Scand J Psychol 2010;51:439-48 «PMID: 20338019»PubMed
Artikkelin tunnus: nix00963